REZOLUTË
PËR VLERËSIMIN E VEPRIMTARISË SË AUTORITETIT TË KONKURRENCËS 
PËR VITIN 2016

Kuvendi i Shqipërisë,
- Duke vlerësuar rolin e Autoritetit të Konkurrencës në sigurimin e një konkurrence të lirë dhe efektive në treg, në zbatim te ligjit nr. 9121, datë 28.7.2003, “Për mbrojtjen e konkurrencës”, të ndryshuar;
- Duke njohur bashkëpunimin e këtij Autoriteti me institucionet qendrore e ato rregullatore për aktet që mund të prekin funksionimin e konkurrencës në tregje;
- Duke konsideruar se mirëfunskionimi i tregjeve kërkon  gjithëpërfshirjen e aktorëve dhe faktorëve të tregut, për t’i bërë ata konkurrues dhe sa më të hapur, me synim mirëqenien e konsumatorit;
Vlerëson veprimtarinë e Autoritetit të Konkurrencës gjatë vitit 2016 në drejtim të:
- Ndërhyrjeve të vazhdueshme në tregjet me problematika të përsëritura, për të identifikuar dhe ndaluar sjelljet abuzive në tregje;
- Rritjes së rolit të Autoritetit të Konkurrencës në hetimin e tregjeve të rregulluara;
- Fillimit të ciklit të trajnimeve të gjyqësorit, për aspekte të ligjit të konkurrencës dhe zbatueshmë-risë së tij në praktikë;
- Kornizës legjislative gjerësisht në përputhje me acquis dhe dispozitat e Marrëveshjes së Stabilizim-Asociimit;
- Përmbushjen e detyrimeve të MSA-së, ku Autoriteti drejton zbatimin e masave që ndikojnë në forcimin e advokacisë dhe të kulturës së konkurrencës;  
- Rritjen e numrit të përqendrimeve të njoftuara në Autoritet në një sërë tregjesh kryesore; 
- Hetimet e tregjeve kryesore dhe sensitive si: tregu financiar, tregu farmaceutik, ushqimor, agrobiznes, që japin impakt të drejtpërdrejtë në mirëqenien e konsumatorit shqiptar;
Kuvendi rekomandon që Autoriteti i Konkurrencës, për vitin 2016, të përmirësojë punën në këto drejtime:
1. Të vazhdojë monitorimin e tregut të karburanteve për të siguruar që sjellja e ndërmarrjeve me fuqi të ndjeshme në këtë treg nuk bie ndesh me ligjin dhe politikën e konkurrencës, si edhe të ndjekë zbatueshmërinë e rekomandimeve të dhëna për tregun e sigurimit të detyrueshëm motorik ndaj palëve të treta, tregun farmaceutik, si dhe tregun e prokurimeve publike.
2. Të monitorojë zbatimin e rekomandimeve, në lidhje me hetimin e përgjithshëm në sektorin bankar, për përmirësimin e mjedisit konkurrues në këtë treg jetik për ekonominë shqiptare.
3. Të realizojë advokacinë e zbatimit të programit të lehtësimit nga gjobat, duke synuar rritjen e numrit të aplikimeve dhe ndërgjegjësimit për përftimet që vijnë nga ky program.
4. Të vijojë me organizimin e trajnimeve për sistemin gjyqësor, si një domosdoshmëri për garantimin e cilësisë së vendimeve të marra.
5. Të përmirësojë mekanizmat e bashkëpunimit me institucionet publike, në funksion të përmbushjes së detyrimit të nenit 69, të ligjit nr. 9121, datë 27.3.2003, “Për mbrojtjen e konkurrencës”, të ndryshuar, për të kërkuar paraprakisht vlerësimin ligjor të Autoritetit të Konkurrencës për çdo projektakt normativ që ka si objekt ose pasojë dhënien e të drejtave ekskluzive ose kufizime sasiore apo cilësore të konkurrencës në tregje ose sektorë të ndryshëm të ekonomisë.
6. Të realizohet objektivi mbi rishikimin e ligjit për mbrojtjen e konkurrencës dhe akteve nënligjore në përputhje me kuadrin ligjor  të BE-së.
7. Të forcojë kapacitetet e tij institucionale dhe njerëzore, me qëllim rritjen e cilësisë së monitorimit dhe inspektimit, hartimit të raporteve, cilësisë së mbrojtjes së vendimeve të Komisionit të Konkurrencës në proceset gjyqësore. 
8. Të vazhdojë advokacinë e konkurrencës, duke promovuar një mjedis konkurrues, dhe rritjen e ndërgjegjësimit publik për përfitimet që vijnë nga konkurrenca.
Kuvendi i kërkon organeve ekzekutive të të gjitha niveleve të bashkëpunojnë me Autori-tetin e Konkurrencës:
- Duke zbatuar detyrimin për të kërkuar paraprakisht vlerësimin ligjor të Autoritetit të Konkurrencës për çdo projektakt normativ që ka si objekt ose pasojë dhënien e të drejtave ekskluzive ose kufizime sasiore apo cilësore të konkurrencës në tregje ose sektorë të ndryshëm të Ekonomisë; 



- Për konsultime të përhershme në procesin e përgatitjes dhe miratimit të akteve ligjore dhe nënligjore.

Miratuar në datën 27.4.2017

